text: [{"text_idx": "#000008", "text": "HomeGansinduSooninkara xibaaruMaali: Koyen Xibaaru 27-12-2015"}, {"text_idx": "#000011", "text": "Minisirun mewalleJamaana yinmanke IBK do i minisirun da mewalle xerexerente \u0272a. Ken noxon di, i gemuxanne di na bito tanmi xerexerente sugandi (n\u2019a wutu Desanburunxason 21 nan ri a wara a 31), bito beenu di a ma \u0272amari jamaananlenme su na hi dabari ke be ga wa jaman kappa me yi bera baane di, baawo jamaanen ma muro hana, a ga wa alihaara be di a sankunte nta sere su yi, jamaanen xonnun wa do nuqun \u014ba.Ayiwa, ken do i moxo su di, jamaanen Silameenun xoni bugu na faare Mahamadu (Kisiyen do Neeman w\u2019a kanma) bangeye \u0272axa, na Alixuraanen xara, nan duwa jamaanen da, gemuyen do jamun kanma. Ken \u014ba, waajundaana xoore Usumaani Seerifi Hayidara da maarenmun bisimilla xoodakattira xoore be toxon ga ni \u201c26 mars\u201d. Annabi Isa xa jaman d\u2019a bangeye \u0272axa na Bibilun xara nan duwa xoyi Silameenun moxo ke di. Ku diinan hiinun di, diinaanun minisiri (Ceerno Jallo), a do Kerecceenun yinmanke (Monseigneur Jean Zerbo), i su \u0272i beranu ku hilli di. Ceerno Jallo xa digaamun ho xotun wuru gemuyen do jamun ya kanma, a do Silameenun do Kerecceenun maarenmaaxu. Koota ke ken \u014ba, minisiri ke yinme \u0272i kereccinyiraamun ya di."}, {"text_idx": "#000013", "text": "2016 musaqa (budget)Maalin dipiteenun gemuxanne di katta jamaanen siine 2016 musaqan kanma, ken ga wa genme Seefan miliyaarinu hilli yi. Ken xaalisijura di, senbeteenu (po\u014bu) hilli wa riini dabari, Xaayi do Bamako di. Jamaanen xibaarindirankan xoore ORTM, a golli\u0272a\u014baanon da gollun sigindi bito xerexerento hilli (Desanburunxason 22-23) noxon di. I xa xoyi jamaanen xaranmoxonu ku, i su w\u2019a munda na golli\u0272anmoxo siren kita, a do tugaado sire."}, {"text_idx": "#000014", "text": "Jamaanen kiitiraxen d\u2019a gansi ti kiitiyen wa riini \u0272a Amaadu Haaya Saanogo (sorodaasi yugo be do i kappallenmon ga da ATT xata bakka hankan \u014ba siine 2012) kanma n\u2019a saxu a \u0272angollun kanma, xoyi tanpille do soro hilli ku beenu hurun ga jage bakka kunmen di siine 2013 Kati maran di."}, {"text_idx": "#000015", "text": "Kappallenmaaxu jamaane Siini do Maalin naxaKu jamaanu hilli kappallenmaaxun wa tallanjiidini, baawo Siino do Maalin d\u2019i kittibatten ro kappallenmaaxun dare di wurunu katta huuren hin \u014ba. Ke jamaane wa riini Maalin deema ma Bamako-Dakkaru huuren hi ke yaaxe na kite a yi, i xoni wa riini a kurunbandi na Xaayi do i maranlenmon soron su \u0272axalindi, baawo a wa \u0272aana sababu yi na Xaayi do Dakkaru dagayen newondi teraanon maxa."}, {"text_idx": "#000016", "text": "Hatanxullira jamaanun kaho xoore (Union Europe\u0301ene), a da Seefan kame do tannaxate do \u0272eeru miliyaari kini Maalin \u014ba. Ken naabure wa roono gemuye, jamun do sariyan topotondi killun \u014ba jamaanen di."}, {"text_idx": "#000019", "text": "[Dossier] Interview du doyen Mamadou Djime\u0301ra"}, {"text_idx": "#000024", "text": "soninkan xannen xaran balaaxu toora be ga ken di"}, {"text_idx": "#000025", "text": "Nmaa renme an xanne nsafa"}]